CELEX: 62007TN0469
Language: sk
Date: 2007-12-21 00:00:00
Title: Vec T-469/07: Žaloba podaná 21. decembra 2007 – Philips Lighting Poland a Philips Lighting/Rada

23.2.2008   
            
            
               SK
            
            
               Úradný vestník Európskej únie
            
            
               C 51/53
            
         Žaloba podaná 21. decembra 2007 – Philips Lighting Poland a Philips Lighting/Rada
   (Vec T-469/07)
   (2008/C 51/97)
   Jazyk konania: angličtina
   Účastníci konania
   
      Žalobcovia: Philips Lighting Poland S.A. (Pila, Poľsko) a Philips Lighting BV (Eindhoven, Holandsko) (v zastúpení: L. Catrain González, advokát a E. Wright, Barrister)
   
      Žalovaná: Rada Európskej únie
   Návrhy žalobcov
   
               —
            
            
               zrušiť napadnuté nariadenie v celom rozsahu, alebo v rozsahu, v akom sa týka žalobcov,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobcovia, ktorí sú v Spoločenstve výrobcami integrovaných elektronických kompaktných žiariviek (CFL-i), sa domáhajú zrušenia nariadenia Rady (ES) č. 1205/2007 z 15. októbra 2007, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 384/96 ukladajú antidumpingové clá na dovoz integrovaných elektronických kompaktných žiariviek (CFL-i) s pôvodom v Čínskej ľudovej republike do Spoločenstva a rozširujú sa na dovoz rovnakého výrobku zasielaného z Vietnamskej socialistickej republiky, Pakistanskej islamskej republiky a z Filipínskej republiky (1).
   Žalobcovia na podporu svojej žaloby tvrdia, že Rada porušila článok 3 ods. 1, článok 9 ods. 4 a článok 11 ods. 2 základného nariadenia (2) uložením antidumpingových ciel, hoci nebolo preukázané, že uplynutie platnosti opatrení by pravdepodobne viedlo k pokračovaniu alebo opakovanému výskytu ujmy výrobnému odvetviu Spoločenstva.
   Žalobcovia ďalej tvrdia, že Rada sa dopustila právnej chyby, keď svoje odôvodnenie založila na článku 9 ods. 1 základného nariadenia v situácii, ktorá nespadá do rámca pôsobnosti tohto článku, pretože podnet vedúci k prešetrovaniu nebol stiahnutý.
   Nakoniec žalobcovia uvádzajú porušenie článku 253 ES v tom, že napadnuté nariadenie nebolo správne odôvodnené čo sa týka úrovne podpory zo strany výrobcov Spoločenstva a záverov týkajúcich sa záujmu Spoločenstva.
   
      (1)  Ú. v. EÚ L 272, s. 1.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, 1996, s. 1; Mim. vyd. 11/010, s. 45).